  Туспуктэм: Алексей Арзамасцев Майя Бывальцева 2023-тӥ арлэн нырысетӥ палараз вордскемъёслэн лыдзыя Удмуртия Приволжск федерал округын витетӥ инты басьтэ (1 сюрс улӥсьлы 8,5 вордскемъёс). Азьмынӥсьёс пӧлын Перм шаер (8,9), Татарстан (8,8), Башкортостан но Оренбург улосвыл (8,6). Со сярысь Удмуртстат ивортӥз. 2023-тӥ ар кутсконлы Удмуртиын 1 миллион 442 сюрс 200 улӥсез пусъемын. Ӝыны ар ӵоже элькунын ялан улӥсьёслэн лыдзы 3 сюрс 615 адямилы кулэсмиз (кылем арын та дыр ӵоже ик – 3 сюрс 753 адямилы). Толшоре – инвожое Удмуртиын 6 сюрс 86 пиналъёс вордскизы (кылем арысь та дыре ник ӵошатыса, 271 нылпилы ӧжытгес), улонысь 8 сюрс 870 адями кошкиз (765 муртлы ӧжытгес). 2022-тӥ арысь толшорен – инвожоен ӵошатыса, элькунамы вордскемъёслэн лыдзы 4,5 процентлы кулэсмиз. Оглом Россиын –2,3 процентлы, Приволжск федерал округын – 9 процентлы. 1 сюрс адямилы кулэмъёслэн лыдзыя коэффициент одӥгез пичиез луэ – 12,4 (Татарстанын – 10,8, Башкортостанын – 11,9). Туэ ӝыны арскын Удмуртие мукет улосвылъёсысь но кунъёсысь 5 сюрс 421 адями лыктӥз, со дыре ик шаерысьтымы 6 сюрс 252 мурт кошкиз. Толшоре – инвожое 3 сюрс 21 выль семья кылдӥз, 2 сюрс 780 паръёс люкиськизы (кыкез ик лыдпусъёс миым сярысь бадӟымгес). Со дыре ик кузпалъяськон но люкиськон учыръёсъя лыдпусъёслэн кусыпсы умойгес луиз. 2022-тӥ арын 1 сюрс кузпалъяськон учырлы пумит 985 люкиськон учыръёс пусъемын вал ке, таяз арын – 920 люкиськонъёс. Тодэ вайытом, 2022-тӥ арын Удмуртиын 13 сюрс пала пиналъёс вордскизы. Тегъёс: демография вордскемъёс Мерлык лыдпусъёс Удмуртстат Удмуртия  